khistorydata/jeongjo-sjw-relations huggingface dataset:
정조 9년
安聖彬。以刑曹言啓曰。昨日動駕時。平安道定州居朴聖采等。擊錚於衛外。故取考其原情。則以爲。去辛丑年。賑恤廳。誤聽奸人之誣告。民人世傳有券畓六十餘石庫打量於定州。故民人等稱冤。本廳則金乃永處換浦畓六十餘石零。本廳給價買得云。故搜問於二三隣邑。則換浦畓。果在安州地云。而又考安州田案。則自戊辰爲始。畓十一結九十八卜。自定州移錄安州。昭昭明白。賑廳。以一張換浦畓文記。收稅於安州。則打量之定州。必爲民畓。一捨一取。理所當然。而疊取兩邑。使失民畓。致有漶散。前後文跡。打量成冊。一一詳考後。民畓六十餘石落及四年收稅錢一千四百餘兩。一傡出給云矣。二去辛丑年間。自賑廳。買得定州土地六十石十三斗落處。調民築筒。仍作屯畓。其後江落。不得收稅。近來泥生。入於定州官屯。故自該廳。憑閱文券。下送差人。考案打量。還屬該廳。而京外奸民。互相締結。謂以民畓。必欲推尋。趙有文爲名漢。呈訴于該廳。則自該廳。詳査決折。而渠輩所以爲執言者。亦皆言下卽綻。該廳之買土。在於辛丑。築筒在於丁未。伊後始爲江落。則其所謂七十年前江落云者。年條已不相符。換浦畓結之自定州。移錄於安州者。乃在戊辰云。而考見該廳捧上冊。則戊辰以前。自安州收稅上納。亦已多年。昭然載錄。則渠輩只聞定州換浦畓之說於年久之後。而指以爲此畓者。究其心術。極涉狡猾。又以爲當初京廳之所買得。卽是典當之轉賣者云云。六十餘石畓券。豈可以一時典當。容易見賣。而誠如渠言。則間作定州官屯之時。何不爲還推之計。此乃昨年該廳之所覈實者。而移送臣曹。至於依律勘罪矣。今者有文名。雖錄於原情中。以年過七十之朴聖采爲狀頭。其意隱然在除刑。尤極奸譎。而換面迭出。肆然鳴金。萬萬痛惡。原情勿施。聖采自臣曹。考律嚴處。指使之有文。亦爲一倂照勘。何如。傳曰。允。
정조 9년
刑曹啓目。擊錚罪人嚴聖澤原情云云。依先朝受敎。爲先放送。何如。判付啓。卿等論理議處爲良如敎。
정조 9년
持平愼師稷啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。具格式還囚南間。設鞫嚴問。期於得情。請尹得孚。嚴鞫得情。新除授掌令朴孝參。時在慶尙道山淸地。司諫院大司諫申思運。時在洪忠道鎭川地。請竝斯速乘馹上來事。下諭。答曰。不允。下諭事。依啓。
정조 9년
全羅監司李在學敎書。王若曰。周廷揀旬宣之才。班輟靑瑣。漢帷屬澄淸之望。恩荐丹麻。往汝惟諧。非此莫可。念南藩爲任最重。而北宸眷言予憂。衣冠月遊。至今山川之蔥鬱。郡邑星布。從古民物之殷繁。峽野之末習澆漓。固揚宣之未易。島陸之群孽橫肆。亦彈戢之甚難。矧當鶉衣起瘡痍之餘。又有鯨濤督運輸之責。嗟。我五十州丕寄。誰是二千石惟良。惟卿稟姿以端詳剛明。莅事則通透敏達。忱誠惟在於報國。才猷何適不宜。儒素本襲於傳家。文學蔚有可稱。曾授西門之鑰。旣多紫塞之聲名。再乘北路之車。何讓靑州之濟活。銀臺聽漏。長供夙夜之勞。玉節觀風。未試盤錯之器。固心簡之已久。迺廷議之攸同。玆授卿以全羅道觀察使兼兵馬水軍節度使巡察使全州府尹。卿其勉恢良圖。祗服寵命。嚴威每生於廉潔。子惠小民。黜陟宜勉於公平。毋憚大吏。自餘裁稟。厥有憲章。於戲黑頭擁旄。民必歌乎來暮。彤陛記履。予則惜其去朝。故玆敎示。想宜知悉。知製敎李崑秀製進
정조 9년
同副承旨金載瓚疏曰。伏以。禮成閟宮。聖孝克伸。鑾輿載返。玉體彌康。臣民忭幸。曷有其極。仍伏念。臣於見職。宜卽竭蹶趨謝。以伸經歲戀結之忱。而第臣家有至慼。身旣薰染。不待齋祓之前。有不敢遽入淸禁。且臣方有至迫至切之懇。臣母積年貞痼之疾。自經連歲遭慼。煩冤之痛。若不自保。日夕叫苦。轉益澌毁。近日以來。宿病諸症。一層加劇。寬慰無計。藥餌罔效。目今凜然之狀。殆若下山之勢。臣方焦泣遑遑。神精失守。似此情理。同朝共憐。左右思惟。離捨無望。玆於召命之下。不得爲進身之計。來伏闕外。短章控籲。伏乞天地父母。特賜矜諒。亟遞臣所帶之職。仍治臣逋慢之罪。以肅朝綱。以伸至情。千萬顒祝。傳曰。待明朝牌招。
정조 9년
獻納柳雲羽疏曰。伏以。三陽泰回。百祿鼎新。社壇廟宮。次第禮擧。聖孝益光。玉體冞康。臣民慶忭。曷其有極。仍伏念。臣姿性譾劣。百不猶人。厚被洪造。濫廁法從。內外踐歷。俱踰涯分。居常懍惕。鞭駑策鈍。惟思報效萬一。而向叨南邑。無一善狀。畢竟孤恩速戾。罰止納鍰。偃處蓬蓽。母子相對。感淚交下。纔過周歲。霈澤旁流。特蒙疏滌。枯荄復春。寒燼更炎。闔門感祝庸有旣乎。乃者薇垣除旨。忽下於新年省掃之際。家信急至。聞卽馳歸。雙擎恩誥。驚惶震越。措躬無地。而逖違天陛。已四五稔。宜卽顚倒趨承。以伸叩謝之忱。而年前掌憲。以停柱翼啓。遂致人言。迄此靦顔到今。舊愆新尤。反覆思惟。愈增悚恧。不可徒恃寵靈。自壞廉防也明矣。況此新叨之職。卽臺銜之稍華顯。而銓選之最難愼也。苟非有言議風采者。莫能堪之。而如臣疲軟。前後忝居臺地。無一言半辭之獻替裨益。則何敢貪冒榮塗。自犯蚊山蚷河之誚哉。以此以彼。勢難抗顔周行。召牌之下。承膺無路。玆敢冒入文字。仰暴衷曲。伏乞聖慈。俯垂矜察。亟削臣職。俾安私分焉。臣雖不敢以言官自處。而目下懲討。不可少緩。敢此附陳之。噫嘻。痛矣。亂臣逆子。何代無之。未有若今者之亂逆種子。枝上生枝。葉上生葉。包藏禍心。醞釀怨毒。必欲凶國害家而後已。妖如鄭妻而麟謙爲種子。十年屈法。久處近甸。凶如龜柱而量𨩌爲種子。一向貸頭。竟移善地。國榮沮遏之陰謀。德相某樣之凶言。眞贓已綻。常刑未加。義理日益榛塞。世道又復荒蕪。澤徵有白之凶疏。仁邦京來之逆節。皆是兩賊之種子。而三司故紙。幾載文具。沁沁泄泄。日復一日。惡草之本。終未斬夷。至于夏賊而滋蔓矣。朝家以其喬木之家。所以培植者。前後旣厚。而渠以滿腹柴棘。孽芽其間。乃敢詈白日詬靑天。有天地君臣以來。所未見聞之元惡大憝也。究厥所由。則凶肚逆腹。潛相傳受於諸賊。漸染浸漬。諸賊干紀之後。每懷不平之心。仍長怨國之毒。以至此極。則夏賊。乃國榮德相之種子也。典刑只加其身。孥戮不施其屬。亘古亘今。安有以如許法。治如許賊乎。只緣在廷諸臣。恬狃於亂逆之層生。怠緩於懲討之當嚴。尋常忨愒。以度時日。而曾未幾何。李魯春尹得孚。又傍生側出矣。魯春。性本妖邪。行多陰祕。出沒罔兩之藪。改換傀儡之面。一尹得孚。前攻後救。有若昨非。今是者然。其心所在。明若觀火。蓋其本來心腸。與賊表裏。又有暗地謀主。脅持指使者也。彼尹得孚。乃夏賊之鷹犬。附麗交結而見枳之蹤。血戰力援。綢繆情跡。於斯可見。則黨與之誅。烏可逃也。而疎放之典。混同凡罪。揆以邦憲。失之太寬矣。今又或移置馬房。便同輕囚。或偃息城闉。無異平人。可謂邦有刑乎。陽澤追奪。雖幸蒙允。支屬當律。尙此靳兪。亦可謂國有法乎。嗚呼。亂逆種子。種種不絶。至于難圖。所謂兩葉不去。已成斧柯者也。惡根未拔。凶孽復生。不用斬釘截鐵之法。無以除其本而折其萌也。書曰。顚越不恭。劓殄滅之無遺育。無俾易種于新邑。其在遷都之時。安土之民。罪不過浮言。猶欲劓殄無遺。不易種子於新邑。三代之政。除惡務本。有如是夫。則況今日亂逆種子。其可使一日一時。容在於覆載之間耶。朱夫子曰。近世流俗。惑於陰德之論。多以縱舍有罪爲仁。此如人君以行赦爲仁。夫居官者有罪。不過五罰之屬。而縱舍之則猶以陰德之惑爲言。又以行赦爲仁爲喩。則況人君。操刑政之柄。以舍有罪爲陰德。以行赦爲仁。其可乎哉。前後治逆。以恩掩義。不得其平。每經大霈。群凶蒙宥。指不勝屈。龜柱之量移。姑未繳還。趙嵎之逃謫。亦不加罪。至有處分間姑停之啓。尙未免因循之歸。如是而國綱何由而立。亂賊何由而懲乎。伏願聖明。廓揮乾斷。竝允三司之啓。亟絶亂逆之種。少洩神人之憤。答曰。省疏具悉。所陳已諭諸批。爾其勿辭察職。
정조 9년
乙巳正月二十二日辰時。上詣春塘臺。宣薦人試射入侍時。右承旨安聖彬。記事官朴能源。記注官金健修金鳳顯。待敎李崑秀。兵曹判書李在簡。禁衛大將徐有大。禁軍別將李得濟。兵曹佐郞鄭景祚。以次侍立。上曰。左副承旨入侍。出榻敎李祖承進伏。聖彬曰。注書前望。已爲入啓矣。上曰。以尹行任頒布。仍爲出牌。可也。上命書傳敎曰。同副承旨許遞。前望單子入之。入之。金載瓚沈基泰落點。仍下敎曰。新除授承旨。牌招察任。出榻敎上曰。承旨牌去來。更爲催促。可也。賤臣承命出問。以金載瓚陳疏沈基泰在外之意。回奏。上曰。金載瓚待明朝出牌。沈基泰許遞。以趙興鎭出牌。上曰。試射卽爲擧行。可也。宣薦人等。次次試射。上曰。全羅監司。黃海水使入侍。賤臣承命出。與全羅監司李在學。黃海水使李壽鵬偕入進伏。上問壽鵬履歷。壽鵬進奏履歷。上命聖彬宣諭。傳給諭書。密符訖。命先退。在學曰。日前見前道臣所報。則以爲。本道綿農。連値失稔。而幸蒙軫恤之盛澤。各營軍保。以純錢代捧。故民得以紓力。而道內山郡大同。或有願納純錢處。或有願納本色處。若拘於參半之規。無所變通。則民情必以爲難云。勿論錢木。各從民願。依臣營所報施行之意。出擧條分付該廳。何如。上曰。依爲之。出擧條上曰。兵判禁將進前。仍下敎曰。南行宣傳官。此望外無之乎。在簡曰。三人外無之矣。上曰。未滿朔數人幾何。在簡曰。只有田義顯柳河源矣。上命祖承。書傳敎曰。聞兵判言。南行宣傳官。排擬甚艱。年少者。只有一二人云。未準朔中首久勤人。通融備擬事。分付。上謂在簡曰。昨下兵曹草記批旨。卿見之乎。在簡曰。見之矣。上曰。其中前銜人幾何。卿出問以奏。可也。在簡出問。以前銜十九人仰奏。上曰。昨秋冊封慶科。異於他科。故予以廣慶之意。增其額數。多至數千餘人。而其中宣薦。亦近五十。欲許入內禁衛。而人多窠窄。若前銜與準六朔者。次次減下。以新薦人。隨闕塡充似好。而第已滿朔數人。或有不願退去。則此非兩便之道。卿等之意。何如。在簡曰。其中自願退去者固好。而亦有不願者。此則似掣礙矣。有大曰。前銜願退者少。不願者多。雖令西銓。無礙區處。恐不免抑鬱之嘆矣。上曰。別將番將。率內禁衛進前。各以所懷仰奏。可也。宣傳官李儒敬。出而傳命。別將等奏曰。自朝家。雖令從自願減下。有作窠之嫌。而旣已取材付職。則似無此嫌。且願去之人。不如不願人之多。此則事面恐涉苟簡矣。番將等奏曰。前銜人。雖有自願退去者。其實則多有不願者。朝家德意。非不欽仰。而其勢則恐難便矣。上曰。昨日草記入之。賤臣承命捧入。上命儒敬。讀以曉諭。仍下敎曰。朝家雖欲區處新薦人。如有一毫有妨於渠輩。則何必爲此。若如爾等之言。則便是勒退。以朝家一視之心。豈忍爲此乎。此所以禁旅元數之外。以額外口傳啓下。以爲兩便之道矣。在簡曰。勿論新舊薦。參錯以用。隨窠塡充。似好矣。有大曰。滿朔退去者。自兵曹復職。則似無所嫌矣。上曰。頃在丁酉年。因故將臣張志恒所奏。一二內禁衛。以宣薦人塡差。而伊時李判府事爲本兵之長。力主是議。至于今行之近十年矣。設法之意。蓋慮前銜之無故作散。毋論參上參下。盡欲區處。而畢竟區處。不過參下而止矣。且以列聖朝言之。孝廟時禁軍爲一千。厥後顯廟肅廟朝。其數雖不及古。亦不下七百之數矣。大抵龍驤衛司直護軍。皆是軍銜。而輔國以下。皆入其中。此非他。爲朝家緩急之用也。此實倣唐宋五衛之例。而其所以待之者。實爲自別。故古例禁軍。闕內着唐鞋。佩勿禁牌出入。名雖禁軍。非如卒伍之比也。入則禁軍。出爲萬戶權管。雖曰武人。皆是士夫出身。今者宣薦人之於禁軍。恥其名編卒伍。不無自願退去者。此豈朝家待禁旅之意乎。渠輩之胥動浮言。必是士夫禁軍之所爲。決非貧寒武弁之事也。朝家雖貴文賤武。宣薦。乃參下武弁之極選。予所以屬之禁旅。以爲次次收用者。良以此也。夫設法之意。本欲永久遵行。若以些少弊端。乍設乍罷。則惡用法爲。爾等願退者旣少。則何可勒退乎。三將臣意見不一。不可不更問處之矣。仍命得濟。更以筵敎。下詢訓御兩將以來。得濟出去回奏曰。訓鍊大將具善復。以爲前銜與滿六朔者之從其願權減之論。終涉苟艱。此其外實無變通之道矣。伏奉下敎。不勝欣幸萬萬。別成一案。滿六朔後一體收用。實出於新舊出身一視之特恩。則一二內禁旅。豈有一毫抑鬱之意耶。今此變通。誠甚兩便。臣無容更議矣。御營大將李柱國。以爲凡宣薦出身。已取才之人。俱是額外。因傳敎。額外之類。過六朔後。俱許檢擬。未爲不可。而終不若滿六朔者及前銜中自願退去之代。次次塡充之爲愈。至於疏滯之道。額外準朔之類。與禁軍準朔者。通融收用。則似無抑鬱之嘆矣。上曰。諸將臣獻議亦然。以此以彼。不可無變通之道矣。命聖彬書傳敎曰。今番冊封慶科入格之數。至於數千。且以邦慶無前。欲施慰悅之政。臘月宣薦。至於百餘人。蓋以此也。此意日前宣薦取才人召見時。業已諭之矣。然禁軍窠窄。納馬數多。須有別般方便之擧。可無反貽齎鬱之弊。昨今收議於諸臣。必欲區處者。予意豈但爲一榜出身振拔之路而然哉。一則爲邦慶。二則爲邦慶。欲使慶科出身。知廣慶之意。亦欲使時仕禁旅。無積薪之嘆故也。諸議或以前銜閑散。從願減下。以其窠闕。塡充爲好云。而從願許頉。似屬無稽。作窠苟充。亦關後弊。冊封慶科出身之今番取才人。竝以內禁衛。今日內口傳下批。旣無本窠。姑以額外。別作一案。藏于本曹。待六朔限滿。收用及別取才等節。一依各營門宣薦哨官例。擧行事。分付。在簡曰。冊封慶科宣薦出身。依下敎。以額外禁軍口傳。啓下矣。新薦人。無積滯之嘆。他禁軍。免掣礙之患。事旣兩便。又所以表揚邦慶之無前。處分出尋常萬萬。此輩旣無納馬之事。初非付祿之窠。則凡係禁軍大小隨行之役。一切不當擧論。待其先納馬人。盡爲區處後。從自願隨其納馬。次第陞付原窠。然後始以實禁軍供仕。允合事宜。以此分付。何如。上曰。依爲之。出擧條上曰。今番一巡試射四中者爲七人。比較。可也。又命祖承書傳敎曰。宣薦內禁衛之今日召見。兼試射的。蓋出慰悅之意。一內出身申虎文安秀民。二內出身李萬吾一巡四中。比較亦皆入格。竝相當職調用。因此聞之。丁酉復設時口傳者間亦有之云。十年禁旅。尙此乾沒。足爲干和之一端。前銜禁軍申若文朴亨源。出身李翼海金宅和。陞六調用事。分付兵曹。仍命祖承出而頒賞訖。命儒敬。率丁酉後內禁衛入屬人進前。問其入屬年月落仕緣由訖。仍下敎曰。今日之召問爾等非他。爲慮爾等抑鬱之弊。欲施疏通之典。爾等其勿落莫也。朝家自有區處之道。勿爲缺望。可也。仍命退去。又命書傳敎曰。騎馬一匹立之。史官一員待命。崑秀承命進去景慕宮。上還內。諸臣以次退出。
정조 9년
乙巳正月二十二日酉時。上御重熙堂。推考房承旨入侍時。左副承旨趙興鎭。記事官朴能源。記注官金鳳顯。記事官李崑秀。以次進伏訖。上曰。趙㻐疏到院云。姑爲留院。柳雲羽疏。以前例批答事。分付政院。可也。賤臣承命出傳。還爲進伏。上曰。玉堂今日入直。誰也。注書出去知入。可也。賤臣承命出。問回奏曰。副校理洪文泳。副修撰申耆。方入直云矣。上命退。諸臣以次退出。
정조 9년
行都承旨洪秀輔坐。行左承旨李文源坐。右承旨安聖彬坐直。左副承旨趙興鎭坐直。右副承旨李祖承坐。同副承旨李兢淵坐。注書尹行任病朴能源病。假注書金孝建仕直。事變假注書洪義浩仕。
정조 9년
李文源啓曰。卽者副修撰申耆。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 9년
趙興鎭啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于趙興鎭曰。同副承旨入侍。
정조 9년
傳于李文源曰。承旨前望單子入之。
정조 9년
李祖承啓曰。新除授同副承旨李兢淵。卽爲牌招察任。何如。傳曰。允。
정조 9년
傳于李文源曰。右副承旨入侍。
정조 9년
傳于趙興鎭曰。發遣吏郞。淸齋與否。摘奸以來。
정조 9년
傳于安聖彬曰。坐直承旨入侍。
정조 9년
李兢淵。以禮曹言啓曰。大報壇祭享。每年三月上旬內擇日擧行事。曾已定奪矣。吉日。令日官推擇。則來三月初八日爲吉云。以此日定行。而初雖以親祭磨鍊。亦多有攝行之例。今番則何以爲之乎。敢稟。傳曰。謹當躬行矣。
정조 9년
安聖彬。以義禁府言啓曰。平安監司鄭民始狀啓。據刑曹粘目內。鐵山前前府使田光說。移本府處之事。允下矣。田光說。以金海府使。時在任所云。依例發遣府書吏差兼官拿來。何如。傳曰。允。
정조 9년
副修撰申耆疏曰。伏以。臣於禁直之中。卽接家人所報。則臣之病母。當此換節之時。飮啖失宜。滯泄忽作。居常懍綴之氣。便有下陷之慮。對症投藥。晷頃爲急。臣聞此方寸自亂。按住不得。忙陳短章。徑出禁扃。伏乞聖慈。亟遞臣職。俾便救護。仍勘臣罪。以昭法紀。不勝幸甚。答曰。省疏具悉。爾其勿辭。救護母病。
정조 9년
乙巳正月二十三日辰時。上御重熙堂。同副承旨入侍時。同副承旨金載瓚。假注書金孝建。記事官金鳳顯李崑秀。以次進伏訖。上謂載瓚曰。久不相見矣。載瓚曰。未能登筵。今爲五箇月矣。上曰。向來遭制。聞甚驚惜矣。載瓚曰。以臣家盛滿之致。遭此慘境矣。命書傳敎曰。同副承旨。聞其親病。勢難供職。許遞。命退。承史以次退出。
정조 9년
乙巳正月二十三日午時。上御重熙堂。右承旨入侍時。右承旨李祖承。假注書金孝建。記事官金鳳顯李崑秀。以次進伏訖。上曰。今日內閣。誰爲入直乎。祖承曰。徐龍輔入直云矣。上曰。閣臣入侍。檢校直閣徐龍輔進伏。上命祖承讀公事訖。命退。諸臣以次退出。
정조 9년
乙巳正月二十三日酉時。上御誠正閣。坐直承旨入侍時。左副承旨趙興鎭。假注書金孝建。記注官金健修。記事官李崑秀。以次進伏訖。上命興鎭讀公事訖。上曰。同副承旨。果已承牌入來否。興鎭曰。已爲入來。以禮房承旨追省記。入直云矣。上曰。右承旨旣爲省記。同副則出去事。分付。仍命退。承史以次退出。
정조 9년
行都承旨洪秀輔坐。行左承旨李文源坐。右承旨安聖彬坐。左副承旨趙興鎭坐。右副承旨李祖承坐直。同副承旨李兢淵坐直。注書尹行任病朴能源病。假注書金孝建仕直。事變假注書洪義浩仕。
정조 9년
傳于李兢淵曰。傳香承旨馳詣受香所。奉審摘奸以來。
정조 9년
趙興鎭啓曰。禁衛大將徐有大。左邊捕盜大將李敬懋。以東南關王廟獻官。今方受香出去。徐有大所佩命召及兼帶右邊捕盜大將命召大將牌傳令牌。李敬懋所佩命召及大將牌傳令牌。來請還納。何以爲之。敢稟。傳曰。仍佩往來。
정조 9년
趙興鎭啓曰。禁衛大將徐有大。仍佩往來事。命下矣。將兵之任。不可一刻無摠察之人。何以爲之。敢稟。傳曰。訓將兼察。
정조 9년
趙興鎭啓曰。左邊捕盜大將李敬懋。右邊捕盜大將徐有大。仍佩往來事。命下矣。在前如此之時。有曾經大將權察之例。今番則何以爲之。敢稟。傳曰。訓將兼察。
정조 9년
趙興鎭啓曰。禁衛大將。左邊捕盜大將。訓將兼察事。命下矣。訓鍊大將具善復。卽爲牌招。聽傳敎。何如。傳曰。允。
정조 9년
傳于洪秀輔曰。左承旨入侍。
정조 9년
趙興鎭啓曰。明日次對。兩司當爲進參。除在外未署經外。未肅拜呈告人員。竝待開門牌招。何如。傳曰。允。
정조 9년
傳于李兢淵曰。坐直承旨入侍。
정조 9년
李兢淵。以兵曹言啓曰。今番額外內禁衛口傳修啓時。取才入格中。三人落漏。臣有不善照檢之失。不勝惶恐。而追啓目修入之意。敢啓。傳曰。知道。
정조 9년
趙興鎭。以兵曹言啓曰。五衛將李命楫。素患痰癖之症。近益添劇。時月之內。實無供職之望。呈狀乞遞。實病旣如此。則宿衛輪番之任。不可等待其差復。改差。何如。傳曰。允。
정조 9년
李兢淵。以兵曹言啓曰。依傳敎。南陽府充軍罪人安三福。水原府充軍罪人金太得。卽爲放送事。該道道臣處行移之意。敢啓。傳曰。知道。
정조 9년
李兢淵。以兵曹言啓曰。卽聞茵匠一名。因排設房事。役門限前。不得出去云。事極驚駭。雖闕內下隷。固不可無省記入宿。況排設房。與掖庭無異。而私自掩置。不卽來告。矇未覺察之失。臣不勝惶恐。匠手一名。今方捉置臣曹。待開門出送。當該司鑰。令攸司科治。何如。傳曰。允。
정조 9년
李兢淵。以義禁府言啓曰。仁同府使李。前任慶源時。江岸汰落處。不爲植松。拿問重勘事。傳旨啓下。而拿來草記批旨內。待待命拿囚事。命下故行會本道矣。卽接慶尙監司李秉模牒報。則李今月十七日身死云。勿論之意。敢啓。傳曰。知道。
정조 9년
禁府啓目。鍾城前府使柳焵原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依同罪他囚例。照律勘放後。草記爲良如敎。
정조 9년
李兢淵。以義府言啓曰。時囚罪人柳焵原情公事判付內。依同罪他囚例。照律勘放後。草記事。命下矣。同罪諸人。皆因原情判付。附過放送。柳焵依他囚例。附過放送之意。敢啓。傳曰。知道。
정조 9년
大司憲洪檢疏曰。伏以。歲籥載新。天休滋至。方社祈年。玉趾親擧。廟宮展禮。聖孝益光。臣民慶忭。中外惟均。仍伏念。臣待罪下邑。數年于玆。密符纔納。朝參有命。天陛咫尺。法座欣瞻。不自意班行進身之初。忽伏承都憲特除之命。逃遁不得。顚倒登筵。逖違之際。覲光爲幸。第臣言議。自來巽懦。年紀況且衰頹。而若其懲討之念。弸結有素。旣借方寸之地。庶竭憂憤之衷。生疎所致。遽失格例。含懷未吐。因避而退。慙恧抑鬱之忱。容有旣哉。噫嘻。痛矣。從古亂逆何限。而窮凶極惡。豈有如夏賊者也。從古治逆何限。而疎虞緩忽。豈有如夏賊之獄者哉。劓殄滅無遺之法。無少長皆斬之律。不用於此賊。而將施於何乎。臣謂金吾草記。亟賜允下。應坐之斗恭英材。減等之斗恒。待年之逆産子女。一依适雲例擧行。少洩臣民共戴之痛焉。噫嘻。渠以國內甲族。作此不忍道不忍聞之凶書。做出萬古所無之變。則決知其非此賊之獨辨也。必有同情而酬酢者。亦必有祕跡而綢繆者。莽伏之中。將不知有幾箇漏網而然。而親屬奴傔之置而不問。往復文書之付諸回祿。是豈爲化龍蛇安反側之道乎。職此而究覈一事。沒無頭緖。肆市之律。只止其身。孥戮之啓。轉成古紙而止矣。何幸。乾道昭昭。眞贓自綻。李魯春翻身幻面之疏出。而其苦心營護者。卽夏賊血黨首發通擬之尹得孚也。因其可執之跡。覈其未露之情。則端緖可究。根柢可拔此乃上自大僚。下至三司。沫飮而共請者也。不意以殿下炳幾燭微之聖。南間之囚。遽移於馬房。此何事也。此何擧也。處分漸至於從輕。輿憤益激於緩治。此豈非大可寒心者哉。噫。一部明義錄。卽天經地義之所載。君綱臣分之所係。苟或有違。非殿下臣子也。況旣擔當而終反之者乎。惟彼金鍾秀。受聖明特達之知。荷天地肉骨之恩。半夜前席明燭屋漏之敎。足以貫金石孚豚魚。而迺反以滿腹黨逆之心。少無嚴畏感激之意。登筵奏對。無難一時之瞞過。出外跳踉。陰逞平生之伎倆。如沈樂洙之樹立。而謂以氷炭之各異者。亦豈常情。如李魯春之叵測。而自甘脂膩之染汚者。抑獨何心。苟究其由。角勝於國是。窩窟於宿處。以背馳義理。主張凶論。看作茶飯。此眞聖世之亂臣也。臣謂李魯春尹得孚。亟允臺請。設鞫得情。金鍾秀削黜之敎。亦命還寢。依當初臺啓處分。一以爲大懲創嚴隄防之道。一以爲明義理折奸萌之本焉。至若宋載經之中批拔擢。實出於我聖上倚毗之至意。而政注之間。不別淑慝。任自排擬。以致國論之譁然。物情之駭惑。章箚迭發。聲罪旣嚴。則其在自靖之道。固當縮伏竢勘。其告歸呈疏。已極屑越而滿紙章皇。全沒惶恧訟愆之意。無非憤薄遂非之語。其放恣無畏忌。一至此哉。此而置之。覬覦之漸。躑躅之憂。有不可勝。言臣謂宋載經。亦施以削黜之典。斷不可已也。今此夏賊之變。非但有浮於夢雲。直是亘萬古所無。則其在春秋錮欒族之義。若其袒免之類。不容其廁跡於搢紳之間決矣。況在抄選旌招之例者乎。臣謂前持平金斗默。亟命刊削宜矣。噫。亂逆層生。人志靡定。隄防漸壞。義理益晦。將至於莫可救藥之境。而我殿下惟以鎭安二字。爲當務之急。聖意所在。今日群下。孰不欽歎。而臣則謂先懲討而鋤治其本根。然後鎭安保合之道。方可議也。所謂鎭安之道。豈可以姑息容貸爲哉。今臣所言。雖若陳腐。而若論其要。則不出於嚴懲討三字。伏願聖上。留神澄省焉。念臣日昨做錯。非比尋常。而置諸立科。誠是意外。揆以臺體。便屬已遞。召牌之下。承膺無路。玆敢略陳短章。冒瀆崇聽。伏乞聖慈。俯賜鑑諒。特許鞶遞。以安私分。千萬幸甚。答曰。省疏具悉。所陳已諭於諸批。卿其勿辭行公。
정조 9년
漢城判尹趙㻐疏曰。伏以。三陽初回。百福滋至。壇壝之享祀旣擧。廟宮之展禮載行。玉體彌康。輿情胥忭。仍伏念。臣積罪招殃。神明降禍。而一縷殘喘。三年不絶。慟裂崩迫。有靦面目。乃者仁天雨露。隕及荒谷。擢臣於一品崇階。繼而有京兆特除籌堂還差之命。苫塊餘生。何以得此。怵然而驚。瞠恍冥迷。若將攀誥入告。如疇昔之爲。而臣母不在。只自走哭墳前。不覺聲淚之俱盡而已。噫。臣不孝之人也。事君無狀。身陷大僇。貽慼於母病危篤之際。此其罪上通于天矣。儻微我殿下至仁至慈至公至明。則臣之軀命。將不得自保。尙何望其復廁於衿紳乎。至若曲念臣情理。俾得以遄解藩寄。歸及於終天之訣。而其體諒之德。孝理之政。實是前古所未有也。他人聞者。尙且感頌。況臣之心乎。以臣歸護之故。臣母喜而自慰。一飯之加匙。一藥之强飮。輒曰此吾君之恩也。至其疾革。而感恩之辭。猶發於夢囈。臣非木石。每一追思。未嘗不摧咽而失聲也。然君恩自君恩也。臣罪自臣罪也。豈敢以君恩所曁。生離死別之幸免。而贖臣罪之萬一乎。雖殿下不欲終棄。記念於罪蟄之餘。特點於政望之外。乃有此寵除。而臣則自知其罪大釁重。不敢復進於朝端。惟以畢命松楸。爲一分自劃之道耳。苟非然者。孤露之生。其所仰恃而爲命者。惟君父是已。積違軒陛。犬馬戀切。安敢不竭蹶趨承。以伸一覲之誠哉。然猶彷徨於丘墓之側。而不忍便去者。誠以至慟之在心也。蓋臣母憫臣之爵位太濫。每欲其休官居鄕。而臣薄於誠孝。拙於言辭。以臲卼之蹤。發齟齬之懇。終未能感動天聽而決退於臣母在世之日。此尤臣沒身之至恨。今若忘其訓誡。怵於義分。彈冠束帶。貪榮而冒進。則必將得罪於仁孝之君子。而殿下亦安用此等臣哉。況臣之矢心自廢。曾已屢控於章疏。又嘗泣陳於筵席。則質言君父如彼其丁寧。而乃反變其素志。甘自歸於食言之科。抑將爲何如人哉。恩除之下。承膺無路。不得不瀝血陳章。從縣道上聞。而區區所守。旣在自廢。則中間名姓之屢入於人言。目下職秩之不安於私分。都不暇一一煩溷。而賤疾癃痼末由蠢動之狀。亦不敢贅陳。伏乞聖慈諒之察之。哀之憐之。收臣罔功之資。遞臣虛縻之職。使之長依先壠。以卒生成之澤。則實爲臣至願大幸。而死而入地。亦將有歸告臣母之辭矣。臣受恩如天無地可報。掩抑呑聲。不知所云。答曰。省疏具悉。卿於逖違之餘。豈容如是過引。勿辭行公。
정조 9년
慶尙監司李亨逵疏曰。伏以。臣於日前。敢將切身之痛。略效疾聲之號。庶冀慈覆之天。或垂體諒之恩矣。及奉批旨。勉之以勿辭。責之以往欽。臣於是滿心惶隘。大失所圖。怵分量勢。實不省其攸處。敢復冒死而陳之。臣情到此。其亦窮且慼矣。噫。刺史之職。古所稱榮。苟使臣容可一分强策。則今於重藩委寄之下。何苦爲此引疾飾讓之擧。不思所以趣裝往赴。圖報涓埃之道乎。誠以臣不幸一疾。跨閱五朔。刀圭罔效。膏肓轉深。非一時寒暑之偶感。有百症沈綿之難治。此殆臣過福之祟。有若造物者所施。祗有撫躬而悼歎。念臣病情。始似表氣。終成內傷。肢痿而步履麻痺。氣脫而神識迷茫。戶庭跬步之地。每致須人而行。事物應接之際。間多回頭之錯。寢㗖頓減。貼席而尩瘠滋甚。榮衛暗鑠。伏枕而澌綴難支。平居百爲。盡歸却掃。有時親知之來視臣者。輒皆瞠然於前後之判作別人。則雖如斗小邑。彌綸之責。尙懼稱塞之無由。的見顚敗之無倖。矧此數千里行部之役。何以自力。七十州按簿之政。亦何以强應。臨事而無望周至之慮。承流而莫效宣布之道矣。今臣雖欲冒膺而强赴。少效塵刹之酬。黔驢之技止磨盤。已無可論。病㹀之理必僨轅。別有所懼。惟此癃痼實狀。宜被聖明之矜念。早賜遞改。以圖公私之幸。而乃反虛縻曠日。空使赫赫方面之命。久委於枵然一病殼。殆若藩臬之材。非臣莫可者然。此豈不大有乖於聖朝懋實之政。而得不爲微臣床笫危喘。踧踖靡安。重添一病也哉。臣之昵侍近密。亦已多年。姸媸長短。悉被日月之俯燭。顧臣百無肖似。固乏一能之可取。而獨此夷險不貳。生死向前。斷斷寸忱。可質蒼旻。亦庶幾天鑑之照臨矣。自顧螻蟻之微。細檢恩造。河海莫量。雖使糜粉。實所甘心。此臣所以有除輒承。一未言私。彈心悉力。盡瘁爲期。而臣今控免之至再。苦不止休者。豈或有毫分可强。而故爲此非情之飾辭耶。直緣身嬰奇疾。望絶重擔。甘自陷於瀆擾之誅。而不得解則不敢止耳。玆敢更伸披瀝之籲。重瀆宸嚴之聽。伏乞聖慈。諒臣言之非出飾濫。察重任之不宜虛擲。亟賜鐫改。俾安微分。不勝大願。答曰。省疏具悉。如已向差。竢間辭朝。
정조 9년
乙巳正月二十四日辰時。上御誠正閣。左承旨入侍時。行左承旨李文源。假注書金孝建。記事官金鳳顯李崑秀。以次進伏訖。上曰。明日次對出令云乎。文源曰。俄聞提調言。大臣出令云矣。上曰。兩司牌去來問入。賤臣承命出。問後還奏。命退。承史以次退出。
정조 9년
乙巳正月二十四日巳時。上御重熙堂。右副承旨入侍時。右副承旨李祖承。假注書金孝建。記事官金鳳顯李崑秀。檢校直閣徐龍輔。以次進伏訖。上曰。軍士房承旨入侍。出榻敎左副承旨趙興鎭進伏。上曰。辛丑年七月望前日記持入。賤臣承命奉入。上曰。坐直誰也。興鎭曰。臣與同副承旨伴直矣。命退。承史以次退出。
정조 9년
乙巳正月二十四日申時。上御重熙堂。坐直承旨入侍時。右副承旨李祖承。假注書金孝建。記事官金鳳顯李崑秀。以次進伏訖。上命書傳敎曰。南陽府充軍罪人安三福。水原府充軍罪人金太得。竝放送。命退。承史以次退出。
정조 9년
行都承旨洪秀輔坐。行左承旨李文源坐。右承旨安聖彬坐直。左副承旨趙興鎭坐。右副承旨李祖承坐。同副承旨李兢淵坐直。注書尹行任仕朴能源病。假注書金孝建仕直。事變假注書洪義浩仕。
정조 9년
傳于安聖彬曰。大臣備局堂上引見。
정조 9년
洪秀輔啓曰。左副承旨趙興鎭。今日不爲仕進。卽爲牌招。何如。傳曰。允
정조 9년
安聖彬啓曰。御營廳將官來言。今日本營軍兵。日次私習云矣。敢啓。傳曰。知道。
정조 9년
傳于李兢淵曰。同副承旨與奉審禮堂入侍。
정조 9년
有政。吏批。行判書李命植進。參判李敬養。參議黃昇源牌不進。行左承旨李文源進。以宋益中爲掌令。鄭在信爲校理。李顯靖爲副修撰。趙基顯爲敬陵令。韓珩一爲寧陵令。徐郁修爲宗簿正。李殷福爲仁同府使。學錄二單文光瑞崔雲翰。學諭單朴暉。學生李潝年七十九。今超通政。侍從臣前持平李晴。承重祖加資事。承傳。
정조 9년
兵批。判書李在簡進。參判李得臣入直進。參議權。參知金履正病。左副承旨趙興鎭進。副司直單李義行金載瓚沈基泰呂善亨。副司果李家煥。副司勇金德鉉。
정조 9년
以吏曹參議黃昇源牌不進罷職傳旨。傳于安聖彬曰。只推。
정조 9년
傳于李兢淵曰。召對爲之。
정조 9년
以原春監司啓本。高城郡守李趾光還穀未捧罪狀。令攸司稟處事。傳于安聖彬曰。近年因停捧居末論罪。自在勿論中矣。今番則決不可闊狹。而至於本道嶺東。異於他道列邑。況該郡未捧之數。猶不至夥然。論罪一款。減一等草記事。令廟堂。知悉。
정조 9년
玉堂前望單子入之。副應敎洪文泳。副校理柳孟養李東稷。校理李敬一。修撰李翼晉落點。
정조 9년
李兢淵啓曰。新除授副校理李東稷。方在罷散中。何以爲之。敢稟。傳曰。敍用。
정조 9년
以修撰姜牌不進罷職傳旨。傳于李兢淵曰。只推。牌招入直。
정조 9년
以南麟耇等囚單子。傳于安聖彬曰。飭已施。付過放送。
정조 9년
李兢淵。以吏曹言啓曰。奉常寺參奉金致簡。受由過限未上來。依例改差。何如。傳曰。允。
정조 9년
李兢淵。以成均館知館事同知館事行大司成意啓曰。因典僕金得光擊錚。刑曹草記批旨。事雖猥越。蓋因不卽回啓之致。姑勿勘處。使之從速回啓可也事。命下矣。宮底募入典僕輩。旣無他條生利。只以一座屠肆爲業。則六十戶半千口之命。實難支保。情甚矜悶。他無助給之道。而得聞諸道之民。以貿販難支之弊。有所呈訴備局。請屬典僕者。比比有之。貿販。旣是典僕之生業。而外方之民。果爲厭避。則其所厭避諸處。一一搜問其眞僞。使典僕輩。下往屠販。以爲料賴。則在鄕民。庶有除弊之端。在典僕。不無蒙利之道。以此以彼。俱爲兩便。爲先呈訴。陳瘼處。令備局考出後。卽爲許送典僕。其餘他道。亦自本館行移。待其報來。隨其有弊。次次下送。何如。傳曰。令廟堂從長決處。可也。
정조 9년
李兢淵。以漢城府言啓曰。未婚未葬之數。加抄以入事。命下矣。卽爲牌招五部官員。以傳敎內辭意。丁寧面飭後發送各部。遍搜坊曲。詳査虛實。修成冊報來。故別單書入之意。敢啓。傳曰。知道。
정조 9년
李兢淵。以義禁府言啓曰。保放罪人姜鳳瑞査啓。今已啓下。還囚捧供之意。敢啓。傳曰。知道。
정조 9년
乙巳正月二十五日申時。上御誠正閣。同副承旨與奉審禮堂入侍。召對同爲入侍時。禮曹判書鄭昌順。同副承旨李兢淵。侍讀官洪文泳。閣臣尹行任。假注書金孝建。記事官金鳳顯車亨衢。以次進伏訖。昌順曰。臣承命往永禧殿。奉審第一室屛風。如太大豆大處殆至數十處。此則不可不急速改備矣。奉審第二室屛風。則如黎米大彔豆大處有八處。此則雖不大段。第一室屛風。旣定改排。則同時改備。似好矣。上曰。然則可以趁卽改排。而事面重大。難以卒定。酌獻禮時。親自奉審後改備。好矣。命退。昌順先出。命爲召對。文泳曰。臣適痛咽。不得成音矣。上曰。閣臣讀奏也。行任讀朱子封事。自臣聞之六經之道。止政敎畢張。上曰。各陳文義也。文泳曰。朱子。以箚以疏。必以修明禮樂。爲第一義。夫禮樂。千古帝王之盛節。由天地之節文。象德音之光華。以至無聲之樂。日聞四方矣。今我聖明在上。尤致意於興禮樂之方。夫豈有禮壞樂崩之慮。而近日以來。禮敎掃地。律音失次。飭敎徒勤。食效愈邈。將何以賁飭太平。導迎和氣乎。伏乞聖明。深加留意。亟擧修明之方焉。上曰。好矣。行任曰。玉堂所奏甚好。臣無所陳之見矣。兢淵曰。臣則無仰陳之辭矣。命書傳敎曰。經筵。取稟。自今日入之。明日晝講爲之。上曰。在外及未肅拜玉堂。竝許遞。前望單子入之。待下批牌招。推移入直。出榻敎命退。諸臣以次退出。
정조 9년
行都承旨洪秀輔坐。行左承旨李文源坐。右承旨安聖彬坐。左副承旨趙興鎭坐。右副承旨李祖承坐直。同副承旨李謙彬坐直。注書朴能源病一員未差。假注書金孝建仕直。事變假注書洪義浩仕。
정조 9년
上在昌德宮。停常參。只晝講。
정조 9년
安聖彬。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
安聖彬啓曰。合辭方張之時。兩司無詣臺之員。持平愼師稷。引避退待。已至經宿。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
傳于李文源曰。禮房承旨馳詣永禧殿。摘奸以來。
정조 9년
承旨前望單子入之。李謙彬落點。
정조 9년
吏曹口傳政事。檢閱單李崑秀。
정조 9년
傳于李謙彬曰。坐直承旨入侍。
정조 9년
以掌令宋益中。獻納柳雲羽牌不進罷職傳旨。傳于安聖彬曰。只推。
정조 9년
吏曹口傳政事。以吳載徽爲坡州牧使。
정조 9년
以修撰李翼晉牌不進罷職傳旨。傳于李謙彬曰。只推。
정조 9년
李謙彬。以弘文館言啓曰。修撰李翼晉。旣有只推之命。卽爲牌招察任。何如。傳曰。允。
정조 9년
李謙彬。以弘文館言啓曰。新除授敎理鄭在信。時在洪忠道忠州地。副校理李東稷。時在全羅道玉果地。柳孟養。時在京畿交河地。副修撰李顯靖。時在慶尙道安東地。經筵入番事緊。請竝斯速乘馹上來事。下諭。傳曰。依啓。
정조 9년
李謙彬。以吏曹言啓曰。徽陵參奉李德容。除拜後過限未肅拜。依例改差。何如。傳曰。允。
정조 9년
趙興鎭。以兵曹言啓曰。內吹螺赤及龍營兼內吹。今春等習角賞格。木綿一同二十六匹。依啓下單子。分等施賞之意。敢啓。傳曰。知道。
정조 9년
趙興鎭。以訓鍊都監言啓曰。本局兼內吹。春等習角賞格。依啓下單子。木綿四十四疋。分等施賞之意。敢啓。傳曰。知道。
정조 9년
趙興鎭。以禁衛營言啓曰。本營兼內吹。今春等習角賞格。依啓下單子。木綿四十四疋。分等施賞之意。敢啓。傳曰。知道。
정조 9년
趙興鎭。以御營廳言啓曰。本廳兼內吹。今春等習角賞格。依啓下單子。木綿四十五疋。分等施賞之意。敢啓。傳曰。知道。
정조 9년
安聖彬。以備邊司言啓曰。原春監司徐鼎修。新還未準捧。高城郡守李趾光罪狀。令攸司稟處事。啓本。傳曰。近年因停捧居末論罪。自在勿論中矣。今番則決不可闊狹。而至於本道。嶺東異於他道列邑。況該郡未捧之數。猶不至夥然。論罪一款。減一等草記事。令廟堂知悉事。命下矣。續大典倉庫條。未準捧者居末。營門決杖。居二推考。居三勿論。高城郡守李趾光。罪當決杖。而依傳敎。減等推考施行事。分付。何如。傳曰。允。
정조 9년
安聖彬。以義禁府言啓曰。全羅道靈巖郡守定配罪人沈頤之。中道付處。律名減等事。擧條。啓下矣。沈頤之。以擧條內辭意。具罪目。依例發遣府書吏。自靈巖郡守執捉。仍令押付于黃海道白川郡。中道付處之意。敢啓。傳曰。知道。
정조 9년
乙巳正月十六日辰時。上御誠正閣。晝講入侍時。知事吳載純。特進官李敬懋。參贊官洪秀輔。侍讀官李敬一。檢討官姜。假注書金孝建。記注官金健修金鳳顯。宗臣西淸君煋。武臣李漢豐。以次進伏訖。敬一讀自孟子曰自暴者不可與有言。止必爲政於天下矣。上讀新受音訖。上曰。各陳文義。可也。敬一曰。此章所謂自暴自棄者。卽指學文工夫而言。而凡民之不率敎化方命背國之類。皆是自暴自棄者也。聖人敎人。雖於倥倥之鄙夫。叩其兩端。循循善誘。而至於自暴自棄者。則雖聖人與居。亦不能化而入也。顧今亂逆層生。式繁其徒。而殿下每寓化龍蛇爲赤子之意。欲以不治治之。然愈出愈憯。格頑無期。此乃自絶于天者也。伏望鋤治此類。明正典刑。打破窩窟。俾絶其亂本焉。安宅。便有安於此處。勿爲遷移底意思。正路。便有必由此路。勿躡邪徑底意思。凡事皆求是。必行第一等義理者。乃是居安宅而行正路者也。伏望體念焉。上曰。好矣。敬一曰。道非高遠。事無甚難。而學者每有騖虛躐等之病。故無長進之效。人君之政令施措。卽於日用常行處。事皆當理。則不過親親長長而天下平矣。伏望體念焉。自居下位獲於上。推以至於信友悅親。莫不由於反身而誠。蓋未有至誠而不動者也。精誠一到。金石可透。我殿下一政一令。皆從誠字上做去。則唐虞之治。可以指日而待。伏望體念焉。上曰。好矣。敬一曰文王三分天下。有其二。周德之日盛。可驗於祖伊奔告之日。而淸修苦節如伯夷者。亦曰盍歸乎來。則文王德化之盛。從可知也。二老歸之。而天下皆從。殿下今若搜訪遺逸。廣張禮羅。則當有野無遺賢之盛矣。諸侯有行文王之政者。七年之內。必爲政於天下。以我國之壤地。今日之時世。爲政於天下。則雖非所可論。而殿下御極十年。尙有治不徯志之歎。殿下若行文王之政。則豈有是哉。伏願殿下。一政一令。必以文王之政。自期焉。上曰。所陳果有所見矣。曰。善養老三字。實是千古皇王治國平天下之大經大法也。文王之治政。以善養老爲本。優游浸漬。入人者深。伯夷太公二大老。慕義懷德。自爾至斯。如水之注東。如星之拱北。以盍歸乎來之二老歸之。天下之心歸之三分天下。有其二。實以肇基八百載蒼籙。猗歟盛矣。養老者。非謂優老尊年而已。以其本言之。則發政施仁。必先鱞寡孤獨。庶人之老。皆無凍餒之謂也。孟子歷騁齊梁。勸行王道。善養老之道。屢次陳之。反復申戒。丁寧深切。惜乎齊梁之君。不得行也。卽今聖上。勵精圖治。夙夜憂勤。善養老之道。至矣盡矣。當此歲首。躬祀典祈穀。頒綸音勸農。凡係恤民之政。豐衣足食之道。靡不用極。何莫非善養老之本也。以此末章見之。諸侯行文王之政。七年內。必爲政於天下。今我聖上御極之後。養老十年于玆。而尙多治不徯志之歎。是無他也。善養老之道。有未盡而然也。惟我聖上聖學高明。淹貫天人。卓越百王。挽回三代。然猶繼自今。一心孜孜。不自滿暇。新之又新。聖而益聖。善養老三字。眷眷加勉。是臣區區之望也。上曰。好矣。上曰。知事亦陳文義也。載純曰。上下番所奏。果有切實。善養老之政。尤爲王政之大者。王政之本。專在於敎民以化。制民以禮。勿奪勿失。不飢不寒。伏願殿下。於此等處。益加留念焉。上曰。好矣。特進官參贊官。亦各陳之也。敬懋曰。臣則武夫。何敢引經據義乎。秀輔曰。諸臣皆已仰奏。臣無更陳之辭矣。上曰。校正堂郞入侍。校正堂上鄭昌順。郞廳李家煥進伏。上曰。校正之役。已定頭緖否。昌順曰。始役不久。姑未就緖矣。上曰。冊子持來乎。昌順曰。吏兵典。姑未釐正。刑戶典。謹玆持來矣。命進之。上親閱良久。下敎曰。雖以戶典觀之。有闕漏處。有支繁處。更爲參酌增刪。至若刑典。關係不少。法之輕重。人之死生。立辨於一字一言之間。尤當審愼。就此條件中。有三兄弟殺人。而兄弟互相推諉。故有咸死定配之律。若以此定例。則有三兄弟者。故爲殺人。而互相推諉。其可減律乎。此蓋其時適有三兄弟人。意外殺人。兄弟爭死。故義而減死之事。而因爲定式。此等處。不可不量宜而刪削矣。昌順曰。果如聖敎。此等條件甚多。而自下難以任意增減。故與郞廳相議。一番經稟後。正書伏計矣。上因逐條親檢。以問昌順。昌順家煥等。以次仰對。至禁正妻囚禁條。上曰。此一節。先朝屢下飭敎。嚴禁各司。此槪出於曲軫民隱之聖意。而法司旣不得囚禁正妻。故或以母代子云。正妻則不得囚禁。以母替囚者。豈可成說乎。此意添入條件。竝與母妻不得囚禁之意。懸註。可也。昌順曰。聖敎至當矣。至鞫囚雖命加刑準次前直招則停刑條。上曰。親鞫則刑訊之際。若果承款。則雖不準次。卽爲停刑。而至若推鞫庭鞫。則雖一杖承款。必也準次而止。自是不易之規。故年前以雖未準次。承款卽止。或有可問之端。而至有徑斃之慮者。停刑草記事。有所傳敎。此一節。亦爲添錄。可也。因下敎曰。今不可卒次釐正。打點處。郞廳往議大臣後。更爲稟定。務從審悉。無至濫誤。好矣。命退。諸臣以次退出。
정조 9년
乙巳正月二十六日午時。上御重熙堂。右副承旨入侍時。右副承旨李祖承。假注書金孝建。記注官金健修。記事官李崑秀。以次進伏訖。上曰。左副承旨入侍。左副承旨趙興鎭進伏。命興鎭書傳敎曰。注書尹行任口傳還付翰林。牌招入直。命之先退。興鎭退出。上仍詣春塘臺。親臨武藝別監試射時。上命訓將入侍。訓鍊大將具善復進伏。上曰。聞有昏眩之病矣。今已差可否。善復曰。少差矣。上曰。御將之病。何如。善復曰。外似挾感。而內有源委。頗自不輕矣。命善復考試後。命退。諸臣以次退出。
정조 9년
乙巳正月二十六日酉時。上御重熙堂。坐直承旨入侍時。右副承旨李祖承。假注書金孝建。記事官李崑秀尹行任。二直提學朴祐源。以次進伏訖。上命祖承。書畿營査啓判付訖。命書傳敎曰。坡州牧使之代。令該曹口傳差出。待下批。明日辭朝。上曰。同副承旨許遞。前望單子入之。待下批牌招察任。命退。諸臣以次退出。
정조 9년
行都承旨洪秀輔坐。行左承旨李文源坐。右承旨安聖彬坐。左副承旨趙興鎭坐直。右副承旨李祖承坐。同副承旨李謙彬坐直。注書朴能源病一員未差。假注書韓興裕仕金孝建仕直。事變假注書洪義浩仕。
정조 9년
安聖彬啓曰。合辭方張之時。兩司無詣臺之員。持平愼師稷。引避退待。已至多日。尙未處置。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
以明日經筵。取稟。傳于李文源曰。只晝講。
정조 9년
傳于李文源曰。左承旨入侍。
정조 9년
注書尹行任遷轉。代以韓興裕爲假注書。
정조 9년
備忘記。坡州牧使吳載徽下直。長弓一張。長箭一部。片箭一部。筒兒一箇賜給。
정조 9년
以獻納柳雲羽牌不進罷職傳旨。傳于趙興鎭曰。只推。
정조 9년
以持平愼師稷牌不進罷職傳旨。傳于李謙彬曰。只推。
정조 9년
傳于李謙彬曰。右副承旨入侍。
정조 9년
傳于趙興鎭曰。坐直承旨。持公事入侍。
정조 9년
兵曹口傳政事。副司果成種仁。
정조 9년
全羅左水使李亨元狀啓。會寧浦萬戶崔雲興。不能準捧逋穀。管下邊將。未能檢飭。惶恐待罪事。傳曰。勿待罪事。回諭。
정조 9년
禁府啓目。延曙前察訪姜鳳瑞更招云云。其所納供。一如前招。終始漫漶。究厥情狀。極爲痛駭。刑推得情。何如。啓。姜鳳瑞。卽絶域孤蹤也。朝家不識其何狀。而近因與坡牧較挈事。觀其擧措。聽其供招。彼則極意凌踏。渠無挫焉。彼雖隨殿威喝。渠不畏。一招再招。依舊倔强。人固未易知云者。政爲此囚是如乎。蓋其本事査實。元非難事。而特敎行査之下。亦爲査啓。太沒頭緖。寧有如許訟體。雖非柳誼之自來執拗。旣與郵官爭詰。則必有多少飾怒逞憤之擧。然於査關之際。初無一言半辭之顧藉郵官。而甚至邑吏驛屬之粧撰納招者。亦不加一棰楚郵官雖卑。亦是命吏。不可置人於黯昧之科。且以廉隅言之。出自邇列。義難晏然。坡州牧使柳誼。令該府。拿問處之。該道伯。從重推考。此啓本勿施爲良如敎。
정조 9년
安聖彬。以義禁府啓曰。時囚罪人姜鳳瑞更招公事判付內。坡州牧使柳誼拿問處之事。命下矣。柳誼時在任所云。依例發遣府書吏。交代後拿來。何如。傳曰。允。
정조 9년
以柳誼囚單子。傳于趙興鎭曰。待明朝開坐。捧供以入。
정조 9년
刑曹啓目。寧越居嚴聖澤擊錚原情內辭緣。實涉誣訴是白如乎。置之。何如。判付啓。更令本道。詳査狀聞後。稟處爲良如敎。
정조 9년
掌令宋益中啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。具格式還囚南門。設鞫嚴問。期於得情。請尹得孚。嚴鞫得情。答曰。不允。
정조 9년
江華留守嚴璹疏曰。伏以。臣之父母墳山。在於京畿長湍地。昨秋除拜見職之日。仍卽辭陛。不及陳榮掃之請矣。今則臣之莅任。洽已半年。地距本府。亦僅百里。松楸入望。霜露興暢。一欲往省。人子至情。而阡壠有事。期在不遠。躬自檢飭。亦所不已。佩符之身。無以擅便。敢恃聖朝孝理之政。且援前人已行之例。猥將私懇。仰瀆崇聽。伏乞聖明。俯賜諒察。特許四五日之暇。俾伸區區之願。則天地之德。幽明均被。榮感之私。隕結難報。答曰。省疏具悉。卿其依所請往省焉。
정조 9년
知義禁趙時偉疏曰。伏以。月建于寅。膺祿無疆。日屆於辛。祈神孔夙。明王茂對之治。與歲俱新。封人請祝之忱。此時冞切。念臣猥以無似。濫叨匪據。廩祿之徒竊而愧深不職。瘡疣之層出而恩荷曲貸。三秋少登。民憂今屬於定痛。兩朞已滿。私心稍幸於釋負。乃於瓜狀修報之月。逆豎逃命。名登簡書。漂胡問情。罪著疎虞。至如島穀裝送。飭敎截嚴。而不善擧行。又煩問備。醜拙之狀。臨歸益露。惶恧之情。無地可容。推緘之降。幾至滿囊。司敗之歸。擬待納符。千萬不圖。伏奉今月初十日下批。擢臣嘉善之階。授臣命德之職。誤恩出常。一路聳觀。冥升踰分。五內震越。臣實愕眙惝怳。不知所以。何以得此也。噫。臣之長短姸媸。聖明已燭。疎迂憒劣。同朝亦知。無才可取而畀以藩宣。無勞可勣而晉以久次。前後揚歷。兜攬已極。忽地恩資。夢想豈到。三載雄藩。久享牙纛之榮。二品宰班。又招軒梁之譏。微臣負乘之懼。已無可言。聖朝嚬笑之政。寧容如是。逖違之餘。誠雖急於反面。自量之熟。聲豈緩於循墻。玆從縣道。猥暴危懇。伏乞聖慈。天地父母。諒臣言之非出飾讓。將臣新授職秩。亟行收還。以重公器。獲全微諒。千萬至祝。答曰。省疏具悉。卿其勿辭行公。
정조 9년
乙巳正月二十七日巳時。上御重熙堂。左承旨入侍時。行左承旨李文源。假注書金孝建。記事官李崑秀尹行任。以次進伏訖。上命書傳敎曰。同副承旨與坡州牧使入侍。上曰。待下敎。使之入侍之意。分付。上曰。今日坐直誰也。文源曰。姑未停當矣。命退。承史以次退出。
정조 9년
乙巳正月二十七日巳時。上御誠正閣。同副承旨與坡州牧使入侍時。同副承旨李謙彬。假注書金孝建。記注官金健修。記事官尹行任。坡州牧使吳載徽。以次進伏訖。上曰。都承旨使之入侍。出榻敎行都承旨洪秀輔進伏。上命載徽進前。下詢職姓名及履歷。載徽曰。坡州牧使臣吳載徽。曾經洪州營將。陽德楚山長湍等邑矣。命之當日下去。命之先退。秀輔曰。俄有宣謚日。致祭於先正臣李滉之傳敎。而似聞昨冬。已爲宣謚。而未及致祭云。故敢達矣。上曰。然則吏郞下去時。何不提稟耶。因命書傳敎曰。昨年因嶺儒疏請。故大司憲李瀣贈謚事。特命許施。宣謚日。使之致祭於先正文純公李滉。予意蓋欲賜謚賜祭。竝設於同日。近聞承宣言。祭文有新撰之命。主家因此不得延謚云。故俄以撰置之祭文。使卽正書。仍令從近賜祭矣。續聞知申言。宣謚則已於歲前爲之。惟致祭尙未擧行云。俄下傳敎勿施。先正家致祭。擇日擧行。當初旣有賜謚賜祭同日爲之之命。則辭朝之時。初無一言警效於承宣者。吏郞事極甚儱侗。吏曹正郞曺允大。令該府。拿問處之。又命書榻敎曰。進御人蔘養胃湯一貼。依前方煎入。命退。承史以次退出。
정조 9년
乙巳正月二十七日午時。上御重熙堂。右副承旨入侍時。右副承旨李祖承。假注書金孝建。記事官李崑秀尹行任。以次進伏訖。上曰。入來閣臣。持冊子入侍。檢校直提學徐有防。二直提學朴祐源。檢校直閣徐龍輔鄭東浚。以次進伏。上曰。雨後日氣。甚和暢矣。命諸臣各進所撰冊子。命退。諸臣以次退出。
정조 9년
乙巳正月二十七日酉時。上御重熙堂。坐直承旨持公事入侍時。左副承旨趙興鎭。假注書金孝建。記事官李崑秀尹行任。以次進伏訖。上命興鎭讀公事訖。命書傳敎曰。持公事入侍。在直閣臣隨入。依召對及診筵同參之例爲之事。曾有定式。亦載閣誌。而今日持公事入侍。不爲隨入。當該承旨閣臣推考。興鎭曰。同罪未敍之人。隨卽提稟事。曾有定式矣。前修撰李東稷趙濟魯。前校理姜忱。俱是同罪之人。而李東稷旣已蒙敍。敢此仰達矣。上曰。敍用。可也。出擧條命退。承史以次退出。
정조 9년
行都承旨洪秀輔坐。行左承旨李文源坐。右承旨安聖彬坐直。左副承旨趙興鎭坐。右副承旨李祖承坐直。同副承旨李謙彬坐。注書朴能源病一員未差。假注書金孝建仕直。事變假注書洪義浩仕。
정조 9년
李祖承啓曰。合辭方張之時。兩司無詣臺之員。事甚未安。除在外未署經外。呈告人員。竝卽牌招。何如。傳曰。允。
정조 9년
傳于安聖彬曰。前開城留守入侍。
정조 9년
以掌令宋益中。持平愼師稷。獻納柳雲羽牌不進罷職傳旨。傳于李祖承曰。只推。
정조 9년
李祖承。以禮曹言啓曰。臣昌順。與戶曹判書鄭一祥。進詣大報壇奉審。則第三位褥一件。尊所床巾各二件。神榻蓋覆袱一件色渝。壇上南邊紅箭門柱木橫木。北邊紅箭門上橫木竝破。壝門內方甎及御路方甎。竝庫庫破。牛鼎猪鼎各一。羊鼎二耳竝破。大鼎一扃蓽各五箇。匕二箇。曲水。油芚三浮。圓羃十箇。方羃七箇。篚四箇。鼎羃二箇。沙磁碗三立。沙大貼一立。望拜禮所用床巾二件竝破。蓋覆袱一件。改染黑衣二件。黑巾一件。鶴氅四箇。雲鞋四箇。香亭子雨備一件。從享位褥席一件。褥一件。拜席三立。典祀廳白紋地衣二浮內七張。奉室風遮草芚四浮。竹四箇。御齋室風遮草芚三浮。竹二箇。典祀廳仰遮油芚二浮。雉尾箒二柄。壇上白布遮日一浮內十五幅。內簷黃帳二浮。油遮日二浮。竝改備。黃綿絲大束乼中束乼各四艮衣。小束乼三艮衣。廣別大束乼三艮衣。大束乼中束乼各十艮衣。小束乼五艮衣。黃木袱一件。油遮日四浮。登軒架白布遮日一浮。竝改備。工人所着紅紬衣五件。皁紬衣十八件。白紬中單八件。白紬裙十件。金銅革帶十件。价幘冠六件。進賢冠十件。皮弁冠五件。白布襪四件。烏皮履二十九件。干九箇竝破。改備。照燭一坐。上下端修補。舞翟二十一箇。雉尾修補。琴匣一坐。改備。磬懸絲十把。鍾磬結紅索二巨里。角槌四箇。柳笥一部。磬匣一箇竝破傷。趁卽改備修補之意。分付各該司。何如。傳曰。允。
정조 9년
李祖承。以御營廳言啓曰。東郊居本廳砲手黃遇澄李太福李福實等。峨嵯山近處。大虎一頭。私獵捉納。故謹此封進。而先殺砲手黃遇澄處。木三疋布二疋。再殺砲手李大福。三殺砲手李福實等處。各木二疋布二疋。依例施賞之意。敢啓。傳曰。知道。
정조 9년
李祖承。以漢城府言啓曰。備邊郞摘奸時所抄。過期未婚未葬之類。追別單書入之意。敢啓。傳曰。知道。
정조 9년
禁府啓目。吏曹正郞曺允大原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。草記稟處爲良如敎。又啓目。坡州前牧使柳誼原情云云。判付問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。草記稟處爲良如敎。
정조 9년
乾隆五十年正月二十八日辰時。上御誠正閣。晝講入侍時。知事徐浩修。特進官金尙集。參贊官李謙彬。侍讀官李敬一。檢討官姜。假注書韓興裕。記事官李崑秀尹行任。宗臣西春君爗。武臣許侙。以次進伏訖。敬一讀自求也爲季氏宰。止曰天下溺。上讀新受音訖。敬一曰。君子之愛人也以德。小人之愛人也以姑息。冉求雖游於聖人之門。徒挾政事之小藝。不知事上之大道。無能改季氏僭濫之事。徒以賦粟之倍前。爲見能容悅之計。鄙陋甚矣。宜其見斥於夫子。而後世人臣之不能格王正事。專以富國强兵之術。欲爲經濟國家之法者。皆是冉求之類。而其流之弊。甚至於爭地以戰。殺人盈野。爭城以戰。殺人盈城。不知漸入於率土食人肉之科。此所謂與其有聚斂之臣。寧有盜臣也。人君苟不恤經遠之大猷。徒喜目前之小利。則商鞅桑弘羊之徒。當抵掌接跡而起矣。蓋聚斂之政。雖有小利。比諸輕徭薄賦。則利害較然。臣待罪南邑。有所目覩者。再昨年凶歉。殆近赤地。南土之人。擧皆有死之心。無生之氣。自當年有恩綸屢下。蠲布停糴。優劃賑資。懷保之道靡不用極。通八路言之。則國家經費之耗失者。其數不貲。而頒綸之日。民之老羸癃疾。扶杖來聽。至有泣下。皆有少須臾無死。思見德化之意。雖謂衆心成城。可也。歉歲固不可論。而雖豐歲。若行橫斂之政。則民之怨咨。當無紀極。此豈非利害之灼然處乎。是故損上益下爲益。損下益上爲損。古聖人設卦垂戒之深意。亦可見矣。人才用捨之際。如冉求輩之薄有才藝者。不可不審察。伏望體念焉。上曰。好矣。敬一曰。胸中正則眸子瞭焉。胸中不正則眸子眊焉之別。亦未易覺察。聽言觀眸。人莫能廋者。泛看則雖似無難。詖辭知其所蔽。遁辭知其所窮。必如孟子之知言。然後方可爲聽言之法。正者之瞭焉。不正者之眊焉。必如孟子之觀眸。然後方可謂知人之法。此非人人之所可能。必也吾之心。如明鏡止水。無一點査滓。然後可以照得人之邪正。物莫得以遁其情。人君所以灼知三宅三俊之心者。亦不外是矣。伏願留神焉。上曰。好矣。敬一曰。孟子此章。乃是有爲而發者。當時諸侯無故而加兵於他人之國。便是侮人。無故而取人之土。便是奪人侮奪人之君者。蓋指當時諸侯而言。而大抵虞史。稱堯之德曰。允恭克讓。稱舜之德曰。溫恭允塞。夏史稱禹之德曰。克勤克儉。人君之德。亦不越乎恭儉二字。而必也實德蘊于中。英華發於外。然後乃是眞箇恭儉。若以聲音笑貌。假飾於外。則便無恭儉之實。非特恭儉爲然。凡干動靜云爲。必祛文務實。然後光明洞徹。表裏無間。伏願體念焉。上曰。好矣。敬一曰。聖人未嘗不用權道。故至於淳于髡嫂溺之問。則諭之以用權之道。而至於援天下。則不可用權。孟子之歷聘諸侯。得君行道之心。非不切矣。而不欲枉尺直尋詭遇獲禽之義。則亦甚嚴且正矣。治天下之大經大法。若參之以權道。則苟且不成說。蓋經則純然王道。而權則終近覇道。人君之一政一令。必審擇於經權王覇之別。則唐虞之治。不外於是。伏望體念焉。上曰。好矣。下番亦陳文義。曰。冉求之賦粟倍他日。夫子深惡而痛斥之。孟子言其末流之弊。至於爭地爭城之境。此則不過是大夫之一家臣。黷貨聚斂之弊而已。大抵國家之治不治。專在於賦稅之輕重矣。大學曰。財聚則民散。財散則民聚。目今聖上。屢下十行溫綸。蠲減八域常賦。其數屢萬。廟堂。方以經費之不敷爲憂。而臣則竊以爲國家之慶也。凡在匹庶。有貧富之殊焉。朝家則不如是也。國內之財有原數焉。不在於國。則在於民也。不患財用之不豐足。惟患民心之不固結。國用不敷。雖似可憂。而下民之受惠。不知不覺之中。自爾大且多矣。伏願聖上。於損上益下之政。益加體念焉。上曰。好矣。曰。聽其言也。觀其眸子。人焉廋哉。此則言凡人知人之術。而在君上。尤所警惕處。古之哲辟聖王。必得良佐碩輔。然後可以做一代之治。得良佐碩輔之道。惟在於知人。進君子退小人。辨邪正之道。亶宜愼審明察。伏願聖上。深加體念焉。上曰。好矣。曰。恭儉章。有不奪人不侮人之訓矣。此則戰國時君。率以侮奪人爲事。孟子深見其弊源。有此發歎之言。而恭儉二字。乃是人君治平切要之第一急先務也。人君之恭儉。異於匹庶之恭儉。恭非溫色巽辭之謂也。儉非麤衣淡食之謂也。人君之恭。敬天也恤民也。人君之儉。省費也薄賦也。今日行一事。輒思屬之于恭乎。屬之于儉乎。明日行一政。亦復如是。堯舜之治。可指日而待。伏願聖上於恭儉上。深加體念焉。上曰。好矣。曰。孟子。以亞聖之姿。不得其位。歷聘齊梁。而淳于髡。乃以援天下之溺。期望於孟子。孟子亦不辭焉。然以不可枉道求合爲答。行道之心。未嘗不切至。而以不得其位而止耳。今我聖上。居九五君師之位。欲唐虞則唐虞。欲三代則三代。何憚而不爲乎。古昔聖王。安不忘危。目今民憂國計。世道時象。看作墊溺。廈氈之上。日講究援溺之策。是臣區區之望也。上曰。好矣。知事亦陳文義。浩修曰。孟子。以當時列國之君。徒尙權謀術數富國强兵。而不知有仁義道德。故爲此對症之論。蓋凡厥庶民。旣富方穀。則富乃治法之所不可無也。子之所愼。齋戰疾。則戰亦聖人之所不能廢也。然而苟不以仁心仁政爲之本。則富或歸於聚斂。戰或近於殘賊。所謂徒法不能以自行。而雖以周官法度之廣大悉備。亦必待乎關雎麟趾之應也。前章。以文王之善養老。明仁心仁政之可以得天下。此章。以不行仁政而徒尙富與戰。指示習俗之弊。此豈但當時列國之所可師法。實後世之所可鑑柯。伏願留神省覽焉。上曰。好矣。浩修曰。上番所奏權爲覇道之言。恐爲字句之病矣。上曰。玉堂之意。何如。敬一曰。臣之所奏。亦非以權專爲覇道也。以權則終近覇道仰達。而蓋權者。不可常用之事。終非大經大法。故以近於覇仰達矣。上曰。特進官參贊官。亦陳文義。尙集謙彬曰。上下番所達誠好矣。臣則別無可達者矣。上命晝講先退。上曰。左承旨入侍。左承旨李文源進伏。上曰。摘奸備郞入侍。賤臣承命出。與備郞鄭麟采趙雲行具載敬孫克福李寅植偕入進伏。上命以次進前。麟采曰。臣承命摘奸於南部坊曲。則部官之抄啓。極爲精緊。無一呼冤之民。只有過時未婚一人。見漏於部抄啓。故臣知名以來矣。上命麟采。歸言大臣。追後入錄。克福曰。臣則摘奸於東部。而有過時未葬三人見漏。故臣知名以來矣。上命克福。歸言大臣。亦追錄。仍敎曰。汝之所奏精詳。故使汝又爲摘奸於五部。以十五日爲限。內而窮巷。外而江村。窮搜遍尋。着意廉探。可也。寅植曰。臣則摘奸於西部。而有未葬二人之見漏者。故知名以來。而又有不當入而濫入者矣。上曰。未葬人則歸言大臣。竝令追錄。其濫入者。何必摘發也。雲行載敬。竝以無乎奏達。上命皆退去。上曰。禮判與纂輯郞廳來待。賤臣承命出。諸臣遂退出。
정조 9년
乙巳正月二十八日午時。上御重熙堂。左副承旨入侍時。左副承旨趙興鎭。假注書金孝建。記事官李崑秀尹行任。以次進伏訖。上曰。戶房承旨。持公事入侍。出榻敎右副承旨李祖承。閣臣徐有防。以次進伏。上命祖承等。讀奏公事訖。上曰。禮判出去。明日來待。前開城留守。持冊子入來之意。分付。命退。承史以次退出。
정조 9년
乙巳正月二十八日申時。上御重熙堂。前開城留守入侍時。前開城留守鄭昌聖。右副承旨李祖承。假注書金孝建。記事官金鳳顯尹行任。以次進伏訖。上曰。久矣。不見卿也。昌聖曰。未能登筵。殆近兩月矣。上曰。冊子已就訖工否。昌聖曰。姑未畢役。而亦有經稟後。就正之處矣。命入睿覽後。下敎曰。善成矣。命祖承書傳敎曰。未下直守令。皆令明日辭朝。命退。諸臣以次退出。
정조 9년
行都承旨洪秀輔式暇。行左承旨沈有鎭未肅拜。右承旨安聖彬坐。左副承旨李祖承坐直。右副承旨李謙彬坐直。同副承旨未差。注書朴能源病一員未差。假注書韓興裕仕金孝建仕直。事變假注書洪義浩仕。
정조 9년
李祖承啓曰。明日常參經筵。取稟。傳曰。停。